Este cod galben de ploi, grindină și vijelii în mai multe zone ale țării. Administrația Națională de Meteorologie a emis, marți, o informare meteo de vreme rea care va fi valabilă pentru trei zile.
De marți, de la ora 10:00 și până joi seara, 30 mai, la ora 20:00, este în vigoare această informare meteorologică valabilă pentru aproape întreaga țară. Conform specialiștilor, aria ploilor se va extinde treptat.
Astfel, cea mai mare parte a României va fi vizată de averse, descărcări electrice, intensificări ale vântului și grindină. „În intervale scurte de timp sau prin acumulare se vor înregistra cantități de apă de 15…25 l/mp. Și pe alocuri de peste 40 l/mp”, anunță ANM.
În plus, tot începând de marți, de la ora 16:00 intră în vigoare codul galben de ploi. Va fi valabil până miercuri, la ora 16:00, perioadă în care se vor înregistra cantități de apă semnificative, așa cum arată anunțul meteorologilor.
„În intervalul menționat, în cea mai mare parte a Moldovei, estul Transilvaniei, în Carpații Orientali și jumătatea de est a Carpaților Meridionali vor fi perioade cu averse și cu caracter torențial.
În intervale scurte de timp sau prin acumulare, cantitățile de apă vor fi de 25…30 l/mp și pe alocuri de peste 40…50 l/mp”, au informat, marți, 28 mai, reprezentanții ANM.
Meteorologii au emis o prognoză specială pentru municipiul București, valabilă în intervalul 28 mai 2024, ora 10:00 – 30 mai 2024, ora 20:00. Aflăm că vremea va fi instabilă, în Capitală, în următoarele zile.
Cerul va fi mai mult noros și se vor înregistra ploi moderate cantitativ (10…15 l/mp). Vor fi și descărcări electrice, iar vântul va sufla slab și moderat. Maximele vor fi cuprinse între 22 și 24 de grade, iar minimele între 10 și 13 grade.
Vestea bună este că vremea se va schimba radical din acest weekend. Temperaturile vor urca, urmând ca pe parcursul săptămânii viitoare să se înregistreze și peste 32 de grade în anumite zone ale României.